ΓΡΑΠΤΗ ΕΡΩΤΗΣΗ E-2365/97 υποβολή: Fernand Herman (PPE) προς την Επιτροπή (10 Iουλίου 1997)

Θέμα: Επιδοτήσεις που χορηγήθηκαν στο Forest Stewardship Council

Η Ευρωπαϊκή Επιτροπή επιχορηγεί την «πιστοποίηση» της ξυλείας μέσω ενισχύσεων που χορηγεί στο «F.S.C.» (Forest Stewardship Council) και στο «W.W.F.» (World Wide Fund for Nature). Αυτές οι ΜΚΟ έχουν ταχθεί υπέρ μίας «πιστοποίησης» επί παγκοσμίου επιπέδου που συμπεριλαμβάνει και τα ευρωπαϊκά δάση.

Το γεγονός αυτό δημιουργεί σοβαρότατες ανησυχίες στον ευρωπαϊκό δασοκομικό τομέα δεδομένου ότι η πιστοποίηση FSC/WWF δημιουργήθηκε για τις μεγάλες δασικές ιδιοκτησίες ή εκμεταλλεύσεις (200.000 έως άνω του 1.000.000 εκταρίων στο Καμερούν, τον Καναδά, τις ΗΠΑ, την Μαλαισία...). Αντιθέτως είναι ανεφάρμοστη και κοστίζει υπερβολικά για τα ευρωπαϊκά δάση τα οποία είναι διασκορπισμένα (14 εκτάρια κατά μέσο όρο για τα ευρωπαϊκά ιδιωτικά δάση, 2,5 εκτάρια για το Βέλγιο).

Επιπλέον, λόγω της ποιότητας της διαχείρισης των ευρωπαϊκών δασών από ενός και πλέον αιώνος, ο τύπος αυτός της πιστοποίησης δεν πρόκειται να επιφέρει καμία βελτίωση στο σύστημα διαχείρισης των δασών που λειτουργεί ήδη ικανοποιητικά.

Είναι σε θέση η Επιτροπή να μου διευκρινίσει:

1. Βάσει ποίας εντολής επιδοτεί τις πρωτοβουλίες της «πιστοποίησης» οι οποίες στρέφονται κατά των συμφερόντων του κυκλώματος δασών/ξυλείας της Ευρώπης και ποίες είναι οι επιστημονικές βάσεις στις οποίες στηρίζεται;

2. Γιατί η Επιτροπή επέλεξε να επιδοτήσει μονόπλευρα το FSC τη στιγμή που υπάρχουν και άλλες πρωτοβουλίες πιστοποίησης πιο κατάλληλες για το ευρωπαϊκό δάσος;

3. Βάσει ποίων κριτηρίων έχουν χορηγηθεί σε κάθε μία από τις δύο οργανώσεις αυτές (W.W.F. και F.S.C.) επιδοτήσεις 700.000 και άνω Ecu, τη στιγμή μάλιστα που ένα ποσό 3 εκατ. Ecu πρόκειται συντόμως να τους χορηγηθεί χωρίς να έχει γίνει προηγούμενη πρόσκληση υποβολής προσφορών και χωρίς να υπάρχουν απτές αποδείξεις για την πείρα που διαθέτουν οι οργανώσεις αυτές σε θέματα βιώσιμης διαχείρισης των δασών και εμπορίας της ξυλείας;

Απάντηση της κας Bjerregaard εξ ονόματος της Επιτροπής (4 Νοεμβρίου 1997)

1. Ο κανονισμός του Συμβουλίου (ΕΚ) αριθ. 3062/95 της 20ής Δεκεμβρίου 1995 σχετικά με τις ενέργειες για την προώθηση των τροπικών δασών ((ΕΕ L 327 της 30.12.1995 )) αποτελεί τη νομική βάση για δραστηριότητες βάσει του κονδυλίου του προϋπολογισμού Β7-6201, ενώ γενικός στόχος είναι η διατήρηση και η αειφόρος διαχείριση των τροπικών δασών. Ο ορισμός και η ανάπτυξη συστημάτων πιστοποίησης σε συνδυασμό με ανεξάρτητα συστήματα αξιολόγησης, για την ξυλεία που παράγεται από τροπικα δάση σύμφωνα με τις αρχές της αειφόρου διαχείρισης των δασών, αναφέρεται στον κανονισμό σαν ένας από τους τομείς στους οποίους προσδίδεται ιδιαίτερη σημασία (Άρθρο 4 παράγραφος 1 β). Συνεπώς, οι συμβάσεις που υπέγραψε η Επιτροπή με το Συμβούλιο Διαχείρισης των δασών (FSC) και το Παγκόσμιο Ταμείο για τη Φύση (WWF), καλύπτουν δραστηριότητες που αφορούν τα τροπικά δάση, δηλαδή τα μη ευρωπαϊκά δάση.

Η εισαγωγή της πιστοποίησης για την τροπική ξυλεία σαν τομέα προτεραιότητας βάσει του κονδυλίου του προϋπολογισμού για τα τροπικά δάση, έγινε ευνοϊκά δεκτή και υποστηρίχθηκε από το Κοινοβούλιο μέσω της διαδικασίας βάσει της οποία εγκρίθηκε ο κανονισμός.

Όσον αφορά την επιστημονική βάση, σημειώνεται ότι οι διάφοροι διαθέσιμοι ορισμοί της αειφόρου διαχείρισης των δασών βασίζονται τόσο σε συγκεντρωμένη επιστημονική γνώση όσο και σε διαδικασίες του ιδιωτικού τομέα, και περιέχουν πολλές ομοιότητες.

Η Επιτροπή γνωρίζει τα συγκεκριμένα για την Κοινότητα πρακτικά προβλήματα που προκαλούνται σχετικά με την ενδεχόμενη εισαγωγή συστημάτων πιστοποίησης σε εθελοντική βάση στο επίπεδο των μικρών δασικών κτημάτων. Ενδέχεται να έχουν, παραδείγματος χάρη, υψηλό κόστος ανά μονάδα και υπερβολική γραφειοκρατία. Στο πλαίσιο αυτό, η Επιτροπή αναγνωρίζει τη σημασία της εξεύρεσης τρόπων για συστήματα πιστοποίησης που θα είναι προσαρμοσμένα στις ευρωπαϊκές συνθήκες έτσι ώστε να παρέχουν ίσες ευκαιρίες στην αγορά για τους ευρωπαίους ιδιοκτήτες δασών μικρής κλίμακας και τις ευρωπαϊκές βιομηχανίες.

2. Αποδέκτες βοήθειας και εταίροι στη συνεργασία μπορεί να είναι όχι μόνο κράτη, περιοχές και υπερπόντιες χώρες και εδάφη αλλά επίσης αποκεντρωμένες αρχές, περιφερειακές οργανώσεις, δημόσιοι φορείς, τοπικές και παραδοσιακές κοινότητες, ιδιωτικές βιομηανίες και παράγονες, συνεταιρισμοί και μη κυβερνητικοί οργανισμοί και αντιπροσωπευτικές ενώσεις δασικών πληθυσμών που περιλαμβάνουν τη διατήρηση των τροπικών δασών μεταξύ των στόχων τους ή των τακτικών δραστηριοτήτων τους. Η Επιτροπή, βοηθούμενη από ανεξάρτητους εμπειρογνώμονες, αξιολογεί τις προτάσεις των σχεδίων με βάση τη συμφωνία τους με τις προτεραιότητες που καθορίζει ο κανονισμός και εφαρμόζει αυστηρά ποιοτικά κριτήρια.

Ιδιαίτερα στο ευρωπαϊκό πλαίσιο, η Επιτροπή υποστήριξε και προώθησε έναν ανοικτό και ελεύθερο διάλογο με όσο το δυνατό περισσότερα ενδιαφερόμενα μέρη από τα κράτη μέλη και τις χώρες εταίρους. Η Επιτροπή δεν προτίμησε καμία ιδιαίτερη οργάνωση στον τομέα της πιστοποίησης και επικόλλησης ετικέτας.

Πέρα από τις επιδοτήσεις που ανέφερε το Αξιότιμο Μέλος του Κοινοβουλίου, η Επιτροπή χρηματοδοτεί ευρεία κλίμακα άλλων προγραμμάτων που έχουν σχέση με την πιστοποίηση και που έχουν σαν σκοπό την ανάλυση και τη βελτίωση της πιστοποίησης ως εργαλείου.

3. Στον τομέα της συνεργασίας για την ανάπτυξη, ο χρηματοοικονομικός κανονισμός της Κοινότητας επιτρέπει την άμεση συμφωνία με μη κερδοσκοπικά ιδρύματα ή ενώσεις. Το FSC και το WWF - Βέλγιο είναι κοινοφελείς οργανώσεις βάσει της μεξικανικής και της βελγικής νομοθεσίας αντίστοιχα.

Το FSC έχει λάβει 708.232 ECU για ένα πρόγραμμα που καλύπτει την παροχή συμβουλών μεταξύ εθνικών εταίρων σε δέκα επιλεγείσες χώρες στη Λατινική Αμερική και στην Ασία και την ανάπτυξη στις χώρες αυτές συμφωνηθέντων εθνικών ή περιφερειακών προτύπων πιστοποίησης καθώς και δραστηριοτήτων κατάρτισης και ενός προγράμματος παροχής βοήθειας στους αρμόδιους για την πιστοποίηση. Αυτό το πειραματικό πρόγραμμα θα αξιολογηθεί μετά την πάροδο της διετούς διάρκειάς του.

Το πρόγραμμα του WWF με τίτλο «Προώθηση της αειφόρου διαχείρισης των δασών και πιστοποίηση στις χώρες παραγωγής ξυλείας στη λεκάνη του Congo» επανεξετάστηκε και έλαβε ευνοϊκή γνώμη εκ μέρους της Επιτροπής τον Μάρτιο του 1997. Το πρόγραμμα θα συγχρηματοδοτηθεί από την Dutch development cooperation και την Κοινότητα. Η συνεισφορά της Κοινότητας θα είναι ενδεχομένως 1,5 εκατ. ECU.

Εκτός από τις επιδοτήσεις που ανέφερε το Αξιότιμο Μέλος του Κοινοβουλίου, η Επιτροπή χρηματοδοτεί ευρεία κλίμακα άλλων προγραμμάτων που έχουν σχέση με την πιστοποίηση και που έχουν σαν στόχο την ανάλυση και τη βελτίωση της πιστοποίησης σαν λειτουργικού εργαλείου. Η Επιτροπή χρηματοδοτεί επίσης μεγάλο αριθμό προγραμμάτων που προωθούν την αειφόρο διαχείριση των δασών και τη διατήρηση της βιοποικιλότητας των δασικών οικοσυστημάτων.